Document ID: /roh_data/filtered/fineweb-2-filterrobots_roh.jsonl.gz/72155

In manischunz portugais da 22 onns charrava da Ardez en direcziun Scuol. Cura che l’um sa chattava en ina storta sanestra, hai dà ina collisiun cun l’automobilist da 60 onns che vegniva da l’autra direcziun.
Sco la Polizia chantunala scriva, haja l’um da 22 onns blessuras mezgrevas, l’um da 60 onns saja sa blessà levamain. L’ambulanza da Scuol ha transportà omadus en l’ospital. La via è stada bloccada per in'ura.
En consequenza in segund accident
E gist perquai che la via engiadinaisa è stada bloccada, hai anc dà in ulteriur accident. In um da 47 onns ha vulì guntgir la via bloccada tranter Ardez e Scuol, ed è ì cun ses auto sur ina via da funs en direcziun Ftan. El è lura vegnì sur via ora ed ha fatg pliras chambroclas, dentant senza sa blessar. Ma ses auto è vegnì demolì totalmain. Tuttina è l'um anc charrà cun quel set kilometers fin a Scuol. La polizia ha chattà l'auto en in parcadi sutterran, ed ha denunzià l'um.